作者：无名氏
词牌/韵律：折红梅

paragraphs: 睹南翔征雁，疏林败叶，凋霜零乱。
独红梅、自守岁寒，天教最后开绽。
盈盈水畔。
疏影蘸、横斜清浅。
化工似把，深色胭脂，怪姑射冰姿，剩与红间。
谁人宠眷。
待金锁不开，凭阑先看。
曾飞落、寿阳粉额，妆成汉宫传遍。
江南风暖。
春信喜、一枝清远。
对酒便好，折取奇苞，拈清香重嗅，举杯重劝。